Гьанже къватIибе бачIараб С. ГIазизовасул тIехьалда «БагIадацил МухIамад» абураб хабаралъулъ гьеб лъугьа-бахъиналъул бицунеб буго. БагIадацил МухIамадги Магьдил МухIамадги цого туснахъалда рукIун руго ва гьениб ккараб гьудуллъиялдасан Гъоркьа ЧIугIлиса БагIадацил МухIамадица гьесда кара-тарабги цIехон букIун буго. Гьес бицанихъе, Магьдиласул «хабар бицинеги махсаро-хочIалъеги букIана кIудияб гьунар» Магьдилавги МахIмудги рукIун руго гьудулзаби, ЧIикIаб мадрасаялда цIализе араб бакIалда тIоцебе лъай-хъвай ккаралдаса нахъе. «МахIмудил гьениб букIана кIудияб къимат, цIалиялъе гьесул махщел букIиналъ».